FI Euroopan unionin virallinen lehti L 121/49

KOMISSION TÄYTÄNTÖÖNPANOASETUS (EU) N:o 415/2014,

annettu 23 päivänä huhtikuuta 2014,

asetuksen (EY) N:o 2535/2001 muuttamisesta ja siitä poikkeamisesta Ukrainasta peräisin olevien maitotuotteiden tariffikiintiöiden hallinnoinnin osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a ja c alakohdan,

sekä katsoo seuraavaa:

(1) Euroopan parlamentin ja neuvoston asetuksessa (EU) N:o 374/2014 (2) säädetään Ukrainasta peräisin olevien tiettyjen tavaroiden tuonnissa sovellettavista etuuskohtelujärjestelyistä vuodeksi 2014. Mainitun asetuksen 3 artiklassa säädetään, että kyseisen asetuksen liitteessä III lueteltuja maataloustuotteita voidaan tuoda unioniin siinä esitettyjen tariffikiintiöiden rajoissa. Komissio hallinnoi asetuksen (EU) N:o 374/2014 liitteessä III tarkoitettuja kiintiöitä asetuksen (EU) N:o 1308/2013 184 artiklan 2 kohdan b alakohdan mukaisesti.

(2) Asetuksen (EU) N:o 374/2014 liitteessä III vahvistetaan myös maidon ja maitotuotteiden tariffikiintiöt. Kyseiset kiintiöt olisi sisällytettävä komission asetuksen (EY) N:o 2535/2001 (3) liitteeseen I, ja mainitun asetuksen 19 artiklaan olisi lisättävä viittaus kyseisissä kiintiöissä tapahtuvassa tuonnissa vaadittavaa alkuperäselvitystä koskevaan sääntöön.

(3) Koska asetuksen (EU) N:o 374/2014 liitteessä III tarkoitetut kiintiöt ovat avoinna ainoastaan 31 päivään lokakuuta 2014, olisi vahvistettava tuontitodistushakemusten jättämisen määräaika sekä tuontitodistusten voimassaoloaika.

(4) Komission asetuksen (EY) N:o 2535/2001 10 artiklan 1 kohdan mukaisesti toukokuussa 2013 hyväksytyt tuojat voivat tuoda kiintiöissä ainoastaan 1 päivän heinäkuuta 2013 ja 30 päivän kesäkuuta 2014 välisenä aikana. Koska Ukrainaa varten avatut kiintiöt ovat poikkeuksellisesti voimassa kahden peräkkäisen kuuden kuukauden jakson ajan, hyväksytyt tuojat voisivat tuoda ainoastaan 30 päivään kesäkuuta 2014, vaikka kyseiset kiintiöt ovat avoinna 31 päivään lokakuuta 2014 asti. Sen vuoksi on aiheellista antaa kyseisille tuojille mahdollisuus tuoda asetuksen (EU) N:o 374/2014 liitteessä III tarkoitetuissa kiintiöissä 31 päivään lokakuuta 2014 asti.

(5) Komission täytäntöönpanoasetuksessa (EU) N:o 1001/2013 (4) on eräät neuvoston asetuksen (ETY) N:o 2658/87 (5) liitteessä I olevat CN-koodit korvattu uusilla CN-koodeilla, jotka nyt poikkeavat asetuksessa (EU) N:o 374/2014 tarkoitetuista koodeista. Kyseiset uudet CN-koodit olisi otettava huomioon asetuksen (EY) N:o 2535/2001 liitteessä I.

(6) Sen vuoksi asetusta (EY) N:o 2535/2001 olisi muutettava.

(7) Koska asetuksen (EU) N:o 374/2014 liitteessä III tarkoitetut kiintiöt ovat avoinna ainoastaan 31 päivään lokakuuta 2014, tämän asetuksen olisi tultava voimaan mahdollisimman pian.

(8) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 2535/2001 seuraavasti:

a) Lisätään 5 artiklaan l alakohta seuraavasti: ”l) liitteessä I olevassa L osassa tarkoitetut kiintiöt.”

b) Lisätään 19 artiklan 1 kohtaan j alakohta seuraavasti: ”j) Euroopan parlamentin ja neuvoston asetuksen (EU) N:o 374/2014 (6) 2 artiklan a alakohta. (6) Euroopan parlamentin ja neuvoston asetus (EU) N:o 374/2014, annettu 16 päivänä huhtikuuta 2014, Ukrainasta peräisin oleviin tavaroihin sovellettavien tullien alentamisesta tai poistamisesta (EUVL L 118, 22.4.2014, s. 1).”"

c) Lisätään liitteeseen I uusi L osa, jonka teksti on tämän asetuksen liitteessä.

2 artikla

Asetuksen (EY) N:o 2535/2001, sellaisena kuin se on tämän asetuksen 1 artiklan c alakohdalla lisättynä, liitteessä I olevassa L osassa tarkoitettuja kiintiöitä koskevat todistushakemukset on jätettävä viimeistään tämän asetuksen voimaantulopäivää seuraavana kymmenentenä kalenteripäivänä kello 13.00 Brysselin aikaa.

Tuontitodistukset ovat voimassa niiden myöntämispäivästä 31 päivään lokakuuta 2014.

3 artikla

Poiketen siitä, mitä asetuksen (EY) N:o 2535/2001 10 artiklan 1 kohdan toisessa alakohdassa säädetään, vuosina 2013 ja 2014 hyväksytyt tuojat voivat tuoda asetuksen (EY) N:o 2535/2001, sellaisena kuin se on tämän asetuksen 1 artiklan c alakohdalla lisättynä, liitteessä I olevassa L osassa tarkoitetuissa kiintiöissä 31 päivään lokakuuta 2014 asti.

4 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä huhtikuuta 2014. Komission puolesta Puheenjohtaja José Manuel BARROSO

(1) EUVL L 347, 20.12.2013, s. 671.

(2) Euroopan parlamentin ja neuvoston asetus (EU) N:o 374/2014, annettu 16 päivänä huhtikuuta 2014, Ukrainasta peräisin oleviin tavaroihin sovellettavien tullien alentamisesta tai poistamisesta (EUVL L 118, 22.4.2014, s. 1).

(3) Komission asetus (EY) N:o 2535/2001, annettu 14 päivänä joulukuuta 2001, neuvoston asetuksen (EY) N:o 1255/1999 soveltamista koskevista yksityiskohtaisista säännöistä maito- ja maitotuotealan tuontijärjestelmän ja tariffikiintiöiden avaamisen osalta (EYVL L 341, 22.12.2001, s. 29).

(4) Komission täytäntöönpanoasetus (EU) N:o 1001/2013, annettu 4 päivänä lokakuuta 2013, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 290, 31.10.2013, s. 1).

(5) Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).